24.3.2022
SK
Úradný vestník Európskej únie
C 132/95 Štvrtok 7. októbra 2021
19. konštatuje, že v správe o strategickom hodnotení v polovici trvania z októbra 2018 sa dospelo k záveru, že trustový fond Madad je „veľký a nákladovo efektívny a má dosah na veľký počet príjemcov, a to s pomerne nízkymi nákladmi“ a že „umožnil EÚ flexibilne pôsobiť“; 20. víta rýchlu a flexibilnú reakciu v rámci trustového fondu na podporu partnerských krajín a komunít počas pandémie koronavírusu, ktorou sa preukazuje aktívna účasť na úprave a zameriavaní činností nielen v oblasti zdravia, ale aj v iných oblastiach ako živobytie, ochrana, vzdelávanie alebo sociálna súdržnosť, v Libanone, Iraku, Turecku a Jordánsku; 21. zdôrazňuje význam neustálej podpory utečencom, vnútorne vysídleným osobám a zraniteľným hostiteľským komunitám – a to aj v širšom regióne –, ktoré sú zasiahnuté pokračujúcim konfliktom, a to prostredníctvom kombinácie dlhodobejších, predvídateľných, plne transparentných a rýchlo nasaditeľných finančných prostriedkov v rámci nástrojov stanovených vo viacročnom finančnom rámci (VFR) na roky 2021 – 2027 a potenciálnych príspevkov členských štátov vo forme vonkajších pripísaných príjmov, pričom sa zohľadnia všetky finančné nástroje poskytované podľa nariadenia o rozpočtových pravidlách; 22. pripomína zraniteľnosť palestínskych utečeneckých komunít v Sýrii a v tomto regióne a vyzýva na nepretržitú podporu a ich začlenenie do humanitárnych plánov a reakcií EÚ v súvislosti s krízou v Sýrii;
Afrika 23. konštatuje, že trustový fond pre Afriku bol zriadený ako núdzový trustový fond so zámerom pomáhať riešiť krízy v troch regiónoch Afriky s cieľom dosiahnuť dlhodobú stabilitu a rozvojové ciele; domnieva sa, že trustový fond EÚ pre Afriku predstavuje rýchly a flexibilný nástroj na pomoc pri riešení spoločných globálnych výziev, ako sú migrácia a nútené vysídľovanie, vplyv zmeny klímy a hospodárske krízy; zdôrazňuje, že bezprecedentná situácia spôsobená v súvislosti s prebiehajúcou pandémiou ochorenia COVID-19 si vyžadovala čo najpružnejšiu a najrýchlejšiu reakciu; zdôrazňuje však, že flexibilita sa musí vždy kombinovať s plnou transparentnosťou a zodpovednosťou; domnieva sa, že by mohol existovať priestor na zlepšenie, ktoré by mohlo spočívať v cielenejších riadených opatreniach vo všetkých troch regiónoch a podporou merania a podávania správ o výsledkoch; 24. berie na vedomie, že 78 projektov prispelo k väčším hospodárskym a pracovným príležitostiam, uskutočnilo sa 97 projektov na posilnenie odolnosti, 75 projektov bolo venovaných riadeniu migrácie a 75 projektov prispelo k zlepšeniu správy vecí verejných a predchádzaniu konfliktom; so znepokojením konštatuje, že vzhľadom na osobitné okolnosti sa riadenie migrácie stalo stredobodom reakcie EÚ v niektorých projektoch; opakuje však, že by sa mali zachovať pôvodné ciele zlepšenia odolnosti a riešenia základných príčin migrácie; 25. víta skutočnosť, že trustový fond pre Afriku prispel v niektorých prípadoch k trojitému prepojeniu medzi humanitárnou oblasťou, rozvojom a mierom, ktoré nebolo možné dosiahnuť pomocou finančných nástrojov EÚ v rámci predchádzajúceho VFR; pripomína, že finančné prostriedky z trustových fondov EÚ sa musia čerpať a hodnotiť na základe kritérií ODA a že všetky výdavky, ktoré nespĺňajú túto požiadavku, musia byť financované z rozličných zdrojov, ktoré sa združujú v trustovom fonde, a odsudzuje každé využívanie finančných prostriedkov z ODA, ktoré je v rozpore s rozvojovými cieľmi; pripomína, že základná zásada je, že humanitárna pomoc musí byť nezávislá; 26. vyjadruje poľutovanie nad tým, že až 37 % trustového fondu pre Afriku je vyčlenených na opatrenia zamerané na obmedzenie a zníženie migrácie, zatiaľ čo menej ako 9 % je vyčlenených na riešenie príčin migrácie a núteného vysídľovania; konštatuje, že menej ako 1,5 % trustového fondu pre Afriku sa vyčlenilo na legálne migračné kanály; uznáva, že bezpečnosť je nevyhnutná pre stabilitu afrických partnerských krajín a že EÚ musí podporovať partnerské krajiny pri riešení základných príčin tokov neregulárnej migrácie, prevádzačstva a obchodovania s ľuďmi; 27. berie na vedomie správy o pokračujúcom porušovaní ľudských práv, ku ktorému dochádza v Líbyi v súvislosti s činnosťou líbyjskej pobrežnej stráže; zdôrazňuje, že mnohí ľudia zachránení alebo zadržaní pobrežnou strážou sú vracaní a svojvoľne zadržiavaní v Líbyi, a to v strašných podmienkach; zdôrazňuje, že navracanie utečencov do krajín, v ktorých nie sú v bezpečí, je v rozpore s Dohovorom o právnom postavení utečencov z roku 1951; konštatuje, že v súvislosti s mechanizmom núdzového tranzitu existujú obavy týkajúce sa dodržiavania ľudských práv pri realizácii projektov; berie na vedomie nedodržiavanie zásady zákazu vyhostenia alebo vrátenia v Líbyi; pripomína však, že každá intervencia by mala zabezpečiť plnú ochranu ľudských životov, dôstojnosti a ľudských práv; v tejto súvislosti vyzýva Komisiu a členské štáty, aby po konzultácii s organizáciami občianskej spoločnosti preskúmali a vykonali s príslušnými orgánmi v oblasti námorného a hraničného dozoru a riadenia hraníc osobitné posúdenie rizika, pokiaľ ide o činnosti spolupráce, ktoré sú financované v rámci trustového fondu EÚ pre Afriku, s cieľom zabezpečiť objektívne posúdenie dodržiavania ľudských práv;